‘Moyane sal na Inkomstediens terugkeer’Eric Mabuza en Tom Moyane. Foto: ANA Tom Moyane, die geskorste hoof van die Suid-Afrikaanse Inkomstediens (SAID) wat homself te midde twee ondersoeke bevind, het aangedui hy sal terugkeer na die SAID as hy onskuldig bevind word. “Hy is ŉ staatsamptenaar en is bereid om te dien. Hy sal na die Inkomstediens terugkeer as hy onskuldig bevind word,” het Eric Mabuza, Moyane se prokureur, Maandag tydens ŉ perskonferensie in Johannesburg aan verslaggewers gesê. Mabuza het namens ŉ Moyane, wat tydens die geleentheid nie ŉ woord gesê het nie, die media toegespreek. Mabuza het gesê sy kliënt was “gelukkig” met die jongste terugvoer van pres. Cyril Ramaphosa rakende Moyane se besware teen die twee ondersoeke. In sy terugvoer het Ramaphosa aan Moyane gesê die president sal wag vir die uitkoms van die tugverhoor, onder voorsitterskap van adv. Azhar Bham, waarin alle besware oor beweerde onbillikheid aandag sal geniet. “Die president wil die insae van adv. Bham oor die kwessies hê voordat ŉ besluit oor u kliënt se eise gemaak gaan word,” het Ramaphosa skriftelik op Mabuza se besware geantwoord. Mabuza versoek onder meer dat die SAID-ondersoek gestaak moet word. Mabuza het gesê dié terugvoer is die “mees beslissende ding” wat Ramaphosa in die SAID-sage gedoen het en daar was geen rede om die howe te nader nie. Mabuza het voorts gesê Moyane betaal sy eie regsonkoste nadat Ramaphosa Moyane se versoek van die hand gewys het om belastingbetalers se geld daarvoor te gebruik. “Hy staan steeds sterk soos julle kan sien. Hy betaal sy regsonkoste en gaan voort met sy verdediging.” Moyane se tugverhoor begin op 21 Julie terwyl afgetrede regter Robert Nugent se kommissie van ondersoek oor die administrasie van die SAID sy werk in Augustus voorsit. Moyane wou nie op vrae reageer oor hoe die voortdurende SAID-sage hom persoonlik raak nie.